钦定古今图书集成/明伦汇编/官常典/第517卷 > 独吉义
## 钦定古今图书集成/明伦汇编/官常典/第517卷 > 独吉义

按《金史》本传：义本名鹘鲁补，曷速馆人也。徙居辽阳
之阿米吉山。祖回海，父秘剌，收国二年，曷速馆来附，
秘刺领户三百，遂为谋克。秘剌长子照屋、次子忽史，
与义同母。秘剌死，忽史欲承谋克，义曰：“‘长兄虽异母，
不可夺也’。忽史乃以谋克归照屋。”人咸义之。义以质
子至上京，善女直、契丹字，为管勾御前文字。天会十
五年，擢右监门卫大将军，除宁化州刺史，察廉迁迭
剌部族节度使、复州防御使，改卓鲁部族节度使、河
南路统军都监，为武胜军节度使。边郡妄称寇至，统
军司徙居民于汴，义独不听，日与官属击球游宴。统
军司使人责之，义曰：“太师、梁王南伐淮南，死者未葬，
亡者未复，彼岂敢先发？此城中有榷场，若自动，彼将
谓我无人。”既而果无事。统军谢之，请以沿边唐州等
处诸军猛安皆隶于义。贞元元年，改唐古部族节度
使为彰化军，改利涉军节度使。是时海陵伐宋，诸军
往往逃归，而世宗在东京得众心。都统白彦敬自北
京使人阴结义，欲与共图世宗。顷之，世宗即位，义即
日来归。其陈所以与彦敬密谋者。世宗嘉其不欺，以
为参知政事。上谓义曰：“正隆率诸道兵伐宋，若反斾
北指，则计将安出？”义曰：“正隆多行无道，杀其嫡母，阻
兵虐众，必将自毙。陛下太祖之孙，即位此其时也。”上
曰：“卿何以知之？”义曰：“陛下此举若太早则正隆未渡
淮，太迟则窝斡必大炽。今正隆已渡淮，窝斡未至大
盛，将士在南，家属皆在此，惟早幸中都为便。”上纳之。
次榛子岭，世宗闻海陵死于军中，谓义曰：“信如卿所
料。”大定二年，罢为益都尹，兼本路兵马都总管，赐金
五十两、银五百两。三年，以疾致仕。四年，薨于家，年七
十一。子和尚，大定初，除应奉翰林文字，佩金牌陀满
讹里也。子撒《曷辇》充护卫司史，王得儿加保义校尉，
皆佩银牌，持诏书宣谕中都以南州郡，及往南京谕
太傅张浩。中道闻海陵遇害，南京及都督府皆奉表
贺，乃止。和尚为奉使，擅废置州县官，辄行杀戮，诏尚
书省鞫治之。十九年，诏以义孙引寿为斜鲁答阿世
袭谋克。义性辩给，善谈论，服玩不尚奢侈，食不兼味
云。